b"\n_START_ARTICLE_\nBoix de l'Esgl\xc3\xa9sia\n_START_SECTION_\nEntorn\n_START_PARAGRAPH_\nAquest boix com\xc3\xba es localitza al vell i bell jard\xc3\xad de l'esgl\xc3\xa9sia de Sant Juli\xc3\xa0, del poble de Montseny. Hi ha una gran diversitat de flora: entre els arbres, olivera, lledoner, presseguer, llorer, xiprer, tuia, rebrots d'om i sa\xc3\xbcc; entre els arbusts, violer, ar\xc3\xa0lia, espernallac, roser de jard\xc3\xad, hort\xc3\xa8nsia, roman\xc3\xad prostrat, lil\xc3\xa0, escal\xc3\xb2nia, lavanda, margarida del Cap, ram de n\xc3\xbavia, viburn d'olor, esparreguera de jard\xc3\xad, hibisc, bruc de jard\xc3\xad, s\xc3\xa0lvia de fulla petita; entre les plantes enfiladisses, passiflora, heura, fals gessam\xc3\xad i lligabosc japon\xc3\xa8s; quant a plantes i herb\xc3\xa0cies, hort\xc3\xa8nsia d'hivern, esp\xc3\xa0rrec bord, gerani, lliri, pensament de jard\xc3\xad, tomaquera, tomaquera del diable, fonoll, Impatiens, vincapervinca, flor de nit i festuc alpina. A la zona hi habiten el pins\xc3\xa0, la merla, el pit-roig i l'estornell vulgar.\n_START_SECTION_\nAspecte general\n_START_PARAGRAPH_\nGaudeix d'un estat de salut correcte. S'aprecia cert empobriment o esclarissada de brancatge, per\xc3\xb2 sense necrosis o corcadures. Mostra un aspecte sa i vigor\xc3\xb3s. Aquesta esp\xc3\xa8cie habitualment \xc3\xa9s arbustiva i t\xc3\xa9 dimensions moderades, per\xc3\xb2 en aquest cas t\xc3\xa9 port arbori: es divideix en dues besses a 1,80 m de terra. \xc3\x89s l'\xc3\xbanic boix, de moment, declarat monumental a Catalunya (l'any 1990).\n_START_SECTION_\nCuriositats\n_START_PARAGRAPH_\nL'any 1970 crid\xc3\xa0 l'atenci\xc3\xb3 del bot\xc3\xa0nic Pius Font i Quer que el volgu\xc3\xa9 traslladar al pati de la Universitat de Barcelona. Finalment, per\xc3\xb2, no fou mogut.\n_START_SECTION_\nAcc\xc3\xa9s\n_START_PARAGRAPH_\nDes de Santa Maria de Palautordera agafem la carretera BV-5301, que duu al poble del Montseny (punt quilom\xc3\xa8tric 13,5). Accedim al poble i aparquem. L'esgl\xc3\xa9sia la veurem en entrar a la vila. GPS 31T 0449701 4623230."